b'\n_START_ARTICLE_\nKonditsioneer\n_START_PARAGRAPH_\nKonditsioneer on seade \xc3\xb5hu t\xc3\xb6\xc3\xb6tlemiseks (konditsioneerimiseks) ruumides, s\xc3\xb5idukites, tootmishoonetes sobiva sisekliima tagamiseks. Konditsioneer v\xc3\xb5imaldab vajaduse korral \xc3\xb5hku soojendada, jahutada, tolmust puhastada, niisutada, kuivatada, desodoreerida v\xc3\xb5i odoreerida ning ioniseerida._NEWLINE_\xc3\x95hu soojendamiseks ja jahutamiseks kasutatakse kalorifeere, mida varustatakse sooja k\xc3\xbctteveega soojuss\xc3\xb5lmest, jahutamiseks on v\xc3\xb5imalik kasutada jahutusjaamast v\xc3\xb5i kohalikust k\xc3\xbclmamasinast saadud k\xc3\xbclma vett._NEWLINE_\xc3\x95hu kuivatamiseks jahutatakse see allapoole kastepunkti temperatuuri, nii et liigne \xc3\xb5huniiskus kondenseerub jahuti pinnal ja voolab veena minema. Normaalse temperatuuri tagamiseks j\xc3\xa4rgneb sellele \xc3\xb5hu soojendamine v\xc3\xb5i soojenemine ruumis, olenevalt v\xc3\xa4lis- ja sise\xc3\xb5hu parameetritest. Valides sobiva jahutustemperatuuri, saame soovitud niiskusega \xc3\xb5hu seda niisutamata._NEWLINE_\xc3\x95hu niisutamiseks kuivas kliimas piserdatakse \xc3\xb5huvoolu vett v\xc3\xb5i veeauru._NEWLINE_Konditsioneerimisel kasutatakse energia kokkuhoiu eesm\xc3\xa4rgil soojusvahetit, mis  soojendab sisenevat \xc3\xb5hku  v\xc3\xa4ljuva \xc3\xb5hu soojuse arvel. Soojusvahetit saab kasutada ka \xc3\xb5hu jahutusenergia kokkuhoiuks kuuma siseneva \xc3\xb5hu jahutamisel._NEWLINE_\xc3\x95hku puhastatakse tekstiil-, paber- v\xc3\xb5i \xc3\xb5lifiltritega._NEWLINE_Eristatakse koht- ja tsentraalseid konditsioneere. Kohtkonditsioneerid  mis asuvad ruumis (s\xc3\xb5idukis)  v\xc3\xb5ivad olla autonoomsed v\xc3\xb5i mitteautonoomsed. Tsentraalsed konditsioneerid teenindavad \xc3\xbcht suurt v\xc3\xb5i mitut v\xc3\xa4iksemat ruumi ja asuvad ruumidest v\xc3\xa4ljaspool, need on \xc3\xbchendatud tsentraalse soojus- ja k\xc3\xbclmaallikaga.'